**Nicola Clare Sanders** (s. 23. kesäkuuta 1982 Milton Keynes, Englanti) on brittiläinen yleisurheilija, joka kilpaili urallaan pääasiassa 400 metrin juoksussa ja 400 metrin aitajuoksussa.

Sanders osallistui vuonna 1999 sekä Riian alle 20-vuotiaiden EM-kisoihin, joissa sijoittui kolmanneksi 400 metrin aidoissa ajalla 59,21 että Bydgoszczin alle 18-vuotiaiden MM-kisoihin, joissa sijoittui neljänneksi ajalla 58,96. Seuraavana vuonna hän karsiutui Santiago de Chilen nuorten MM-kisoissa. Vuonna 2005 Sanders juoksi universiadeissa kuudenneksi. Helsingin MM-kisoissa hän karsiutui 400 metrin aitojen alkuerissä, mutta oli mukana voittamassa MM-pronssia 4 × 400 metrin viestijuoksussa.

Vuonna 2006 Sanders sijoittui neljänneksi Kansainyhteisön kisoissa ajalla 55,32. Hän juoksi samana kesänä Euroopan cupissa toiseksi 400 metrin sileällä ajalla 51,92. Göteborgin EM-kisoissa hän oli 400 metrillä kuudes juostuaan 50,87. Sanders voitti 400 metrillä EM-kultaa Birminghamin sisäratojen EM-kisoissa 2007 ajalla 50,02 ja kuului lisäksi Britannian pronssijoukkueeseen 4 × 400 metrin viestissä. Osakan MM-kisoissa hän voitti 400 metrillä hopeaa ennätyksellään 49,65 ja 4 × 400 metrin viestijuoksussa pronssia yhdessä Christine Ohuruogun, Marilyn Okoron ja Lee McConnellin kanssa.

Sanders karsiutui 400 metrin välierissä Pekingin olympialaisissa 2008 ja Berliinin MM-kilpailuissa 2009. Daegun MM-kilpailuissa 2011 hän karsiutui 400 metrin välierissä. Pekingin olympialaisissa Britannian pitkän viestin joukkue sijoittui alun perin viidenneksi, mutta nousi vuosia myöhemmin Venäjän ja Valko-Venäjän joukkueiden dopinghylkäysten takia olympiapronssille. Berliinin ja Daegun MM-kisoissa joukkue sijoittui alun perin neljänneksi ja Barcelonan EM-kisoissa 2010 kolmanneksi. Venäjän joukkueen hylkäysten takia nämä sijoitukset paranivat lopulta yhdellä.

Istanbulin sisäratojen MM-kilpailuissa 2012 hän voitti kultaa 4 × 400 metrin viestissä. Helsingin EM-kilpailuissa 2012 Sanders juoksi neljänneksi sijoittuneessa Britannian 4 × 400 metrin viestijoukkueessa.

Loukkaantumisten takia Sanders ei juurikaan kilpaillut vuoden 2012 jälkeen ja vuonna 2014 hän ilmoitti lopettavansa uransa.

Henkilökohtaiset ennätykset
---------------------------

* 400 metrin juoksu: 49,65 (2007)
* 800 metrin juoksu: 2.03,41 (2009)
* 400 metrin aitajuoksu: 55,32 (2006)

Lähteet
-------

* Nicola Sanders Kansainvälinen yleisurheiluliitto.  (englanniksi)

### Viitteet

1. ↑  Nicola Sanders *sports-reference.com*.  Arkistoitu 17.12.2012. Viitattu 5.8.2010. (englanniksi)
2. ↑  European Junior Championships (Women) (englanniksi)
3. ↑  Athletics European Indoor Championships 2007 at Birmingham (gbr)Women: 4 x 400 m Relay *sports123.com*. Viitattu 5.8.2010. (englanniksi)
4. ↑  Olympic women's relay team to receive Beijing bronze at Müller Anniversary Games *Diamond League*.  19.7.2018.  Arkistoitu 22.7.2018. Viitattu 1.8.2018.
5. ↑  Ennis-Hill and US women’s 4x400m team to receive reallocated gold medals in London *iaaf.org*.  26.7.2017. Viitattu 1.8.2018. (englanniksi)
6. ↑  Competitions - European Athletics Championships - History - European Athletics (EM2010 tulokset) *european-athletics*. Viitattu 1.8.2018. (englanniksi)
7. ↑  Istanbul 2012 – Naisten 4×400 metrin viestin tulokset, IAAF (englanniksi)
8. ↑  Competitions - European Athletics Championships - History - European Athletics (EM2012 tulokset) *european-athletics*. Viitattu 1.8.2018. (englanniksi)
9. ↑  Sanders announces retirement *BT.com*.  28.10.2014. Viitattu 12.1.2015. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |